T. Cabaj, poslanec: (2003-02-25):
Po prvé. Pod tlačou 161 máme pod, aby to bolo jednoduchšie, pečiatkou predsedu sekretariát predsedu Národnej rady poradové číslo 204 oznámenie o vytvorení poslaneckého klubu, ktorý vznikne na pôde Národnej rady. Len keď si to pozornejšie prečítate, máte tam aj môj list, ktorým oznamujem predsedovi Národnej rady, že desiati poslanci dnešným dňom prestali byť členmi nášho poslaneckého klubu, ten je zo 7. 2., a pozrite si poradové číslo v sekretariáte predsedu Národnej rady poradové číslo 205. Najskôr predseda Národnej rady mal totižto materiál, ktorým žiadajú zriadenie poslaneckého klubu, a až  potom vôbec oznámenie, že im zaniklo členstvo v rámci poslaneckého klubu, ale to je len jedna taká maličkosť. Po druhé. Druhá je v zápisnici z ustanovujúcej schôdze novovytvoreného poslaneckého klubu, tých, ktorí to nepostrehli, chcem upozorniť pod poradovým číslom 10 Ladislav Polka. Ak si to pozriete, všetci sú v abecednom poradí, to bol posledný, koho sa podarilo zlomiť a ktorý pribudol a je dopísaný ako desiaty v tejto zápisnici mimo abecedného poradia. Ďalej nie je v tejto zápisnici Rudolf Žiak, ktorý pod dátumom v Bratislave 7. 2. 2003 oznamuje pánu Hrušovskému, že vystupuje z poslaneckého klubu Hnutia za demokratické Slovensko dňom 7. 2. 2003. Len takú perličku, tento list bol posielaný zo Starej Ľubovne dňa 12. 2. a do Národnej rady prišiel a je opečiatkovaný pečiatkou 14. 2. 2003, kde oznamuje, že 7. 2. vystupuje z poslaneckého klubu Hnutia za demokratické Slovensko. Takže to je niekoľko  informácií k faktografii. Samozrejme k otázke, či zostávajú členovia alebo nezostávajú, stále zastávam názor, že zostávajú členovia nášho hnutia, a to z jednoduchého dôvodu, pretože pod bodom 7 v stanovách, a bol som ten, kto bol na republikovom predstavenstve, kde sa prijalo pozastavenie výkonu funkcie, a keďže  vás tu už pán Tkáč školil so stanovami, nedá mi, aby som nepovedal, tak ako je to v stanovách napísané, to znamená, že v naliehavých prípadoch, ktoré vyžadujú okamžitý zásah, môže miestna organizácia alebo príslušné predstavenstvo pozastaviť výkon jeho členských práv a povinností. Stalo sa, uznesenie predstavenstva je, že majú pozastavený výkon práv a povinností. Ale článok pokračuje - toto rozhodnutie je súčasne návrhom pre príslušnú rozhodcovskú komisiu na konanie o vylúčení z členstva. To znamená, už tu je jasne povedané, že o tom definitívne rozhoduje rozhodcovská komisia, ktorá toto buď potvrdí, a tým je vylúčený z členstva ten, ktorého sa to týka, alebo toto nepotvrdí a zostáva členom. To znamená, ak dnes z blahosklonnosti, tak ako som to počul,  sa vyjadrovali jednotliví zástupcovia klubov, že podporia vznik tohto poslaneckého klubu, zajtra predkladám návrh, aby 25 poslancov klubu HZDS bolo rozdelených do troch poslaneckých klubov. Presne podľa tejto istej logiky, ktorú ste tu momentálne predložili, pretože stále sú ešte členovia Hnutia za demokratické Slovensko. (Reakcie z pléna.) Ja som rád, že to potvrdzujete, pretože s tým bol najväčší problém a o tom sa hovorilo v poslaneckom grémiu, kde vyšla požiadavka, aby jednoznačne deklarovali, či sú členovia HZDS alebo nie sú. Tak ako ste tí, čo počúvali pána Tkáča, on tu predniesol. „Podľa tohto nie sme členovia HZDS.“ Predniesol niekoľko materiálov, ktoré tu prečítal a ktoré spochybňoval o ich právoplatnosti od prvopočiatku. To znamená, ak ich spochybňoval, ako sa potom na tieto papiere môže odvolávať a hovoriť, že je to takto. To znamená, že potom túto snemovňu zavádzal a neodpovedal na to, čo bola požiadavka predsedov poslaneckých klubov, aby bola jednoznačná odpoveď, ako to je, či jedna strana môže mať alebo nemôže mať viacej poslaneckých klubov. Ak z klubu SDKÚ kričali, že podporíte rozdelenie klubu HZDS na tri ďalšie, nech vám to predseda vysvetlí, o čom bola diskusia,  kde všetci prítomní zastávali názor, že jedna politická strana nemôže mať v parlamente viacej poslaneckých klubov. Takže otázka je o niečom inom. Ďalej. Ak dovolíte, chcem upozorniť  na ďalšie veci, ktoré sú pred nami a ktoré z toho vyplývajú. Ak povieme prvý krok alebo povieme a, musíme povedať b, c a tak ďalej, to znamená tým, že títo jedenásti vystúpili z poslaneckého klubu HZDS, automaticky zmenili pomery vo výboroch na kontrolu Vojenského spravodajstva a kontrolu SIS, pretože tieto sú konštituované na základe pomerného zastúpenia poslaneckých klubov, kde sa jasne hovorí, ak poslanec vystúpi z poslaneckého klubu, zaniká mu členstvo. To znamená vo výbore na kontrolu SIS a Vojenského spravodajstva títo členovia už nie sú. To znamená pán Gabriel a Krajči v Osobitnom kontrolnom výbore na kontrolu činnosti Vojenského spravodajstva, pán Elsner a Polka vo výbore na kontrolu činnosti Slovenskej informačnej služby. Tým však  vyplýva povinnosť pre Národnú radu, keďže sa tu odvoláva priamo z rokovacieho poriadku na pomerné zastúpenie, to znamená, že pomerné zastúpenie je úplne iné bez ohľadu na to, že na úkor HZDS si posilní pozíciu vládna koalícia alebo teda opozícia a koalícia, ak z tohto vychádzam. Takže to je otázka postavenia týchto dvoch výborov. Ďalšia vec, ktorá je pred nami a ktorou sa musí veľmi rýchlo Národná rada zaoberať. Mandátový a imunitný výbor vzniká presne podľa § 7 ods. 2 zákona o rokovacom poriadku. Členovia mandátového a imunitného výboru a výboru pre nezlučiteľnosť funkcií sa volia na základe princípu pomerného zastúpenia politických strán a politických hnutí v Národnej rade. To znamená znova zmena pomeru v Národnej rade, pretože predstavitelia politických strán, ak by som bral akceptáciu toho, čo hovoril pán Tkáč, že nie sú členovia HZDS, to znamená, 139 poslancov tohto parlamentu sa môže podieľať na práci mandátového a imunitného výboru a výboru pre nezlučiteľnosť funkcií alebo ako my to hovoríme konflikt záujmov. Takže to je ďalší problém, ktorý je pred nami. Navyše chcem upozorniť na ďalšiu skutočnosť, že týmito zmenami dochádza aj k iným počtom, pretože ak pred ustanovujúcou schôdzou Národnej rady sa stretli predstavitelia politických strán, tak hľadali pomery a nezatajujem to, že často sa hľadalo tak aj v minulosti, aj teraz, že koalícia udáva obyčajne tón, tak hľadala aj počty výborov zložiť tak, aby matematické zaokrúhľovania nasvedčovali niekedy dva, niekedy tri pri počte zástupcov tohto výboru, aby teda zostalo zachované určité pomerné zastúpenie ako výsledok volieb v Národnej rade. K tomuto takisto dochádza, pretože ak máme 12 základných výborov a 11 poslancov odišlo, tak dochádza k prerozdeleniu v tom, že sa bude treba veľmi rýchlo zaoberať touto otázkou, pretože už títo poslanci nereprezentujú poslanecký klub HZDS, to je oficiálne a to je realita, ktorá vyplýva z rokovacieho poriadku, a preto je v právomoci HZDS a poslaneckého klubu, aby si tieto zmeny vykonalo, pretože ich delegovalo na základe dohôd medzi politickými stranami ako zástupcov HZDS. Teraz už HZDS nezastupujú, tak sa bude treba touto otázkou zaoberať, tak kompletne, nechcem to ľudovo povedať, ale treba preorať všetky výbory, pretože sa teraz vytvára úplná iná konštelácia politických síl, tu hovorím o faktoch. Takže to je ďalšia skutočnosť, ktorá je momentálne pred nami a ktorou sa bude treba veľmi rýchlo zaoberať a hľadať riešenie, ako usporiadať pomery v parlamente, pretože už k zmene pomerov došlo. No a, samozrejme, nedá mi nespomenúť ešte jednu vec, keď už hovoríme o tom, že hovorme si pravdu, tak Vojto, treba si pravdu povedať, že každý sa takýmto spôsobom rozhodne, ako sa rozhodne a ako bude pokračovať ďalej. Mal som tú smolu v živote, že už som to raz zažil a zažil som to v roku 1994, keď nám odchádzali poslanci z nášho poslaneckého klubu a môžem povedať, že HZDS sa ešte viac posilnilo a nepadlo na kolená pre to, že niektorí odišli, ale hovorím, to je výsostné právo každého, ale nielen mňa, ale aj ľudí, s ktorými sa stretávam, veľmi trápi jedna vec. Prečo to títo ľudia neurobili pred voľbami a neuchádzali sa o dôveru voličov v takomto ponímaní, ale urobili to pomaly dva týždne po voľbách, najmä keď boli dosadení do funkcií, ktoré bolo treba obsadiť, a keď zložili poslanecký sľub, možno, aby boli vyriešení v inej súvislosti. Takže aj to nasvedčuje tomu,  aká je v podstate tá takzvaná nezávislosť. Ale ja nerád prepieram špinavú bielizeň na verejnosti, ale keď už si hovoríme o tej pravde, tak treba tú jednu pravdu povedať. Ak si sa odvolával na to, že zastúpenie, ktoré máme v zahraničných inštitúciách, do Rady Európy za člena ťa delegoval poslanecký klub HZDS. Ja som bol ten, kto to aj predkladal, prečo som to aj obhajoval. V minulom funkčnom období si pôsobil ako náhradník na člena PZ Rady Európy, teraz si išiel za člena za náš poslanecký klub. To znamená, ak si z poslaneckého klubu odišiel, minimálne čestné je vrátiť túto pozíciu poslaneckému klubu HZDS, pretože, samozrejme, je aj iné politické zoskupenie, kde sa pohybujeme alebo nepohybujeme a ja tu musím úplne otvorene povedať o jednej veci, a to je súvislosť s akceptáciou, respektíve podporou našich zástupcov. Ak v minulosti nebolo HZDS prijaté do EDG, ale boli ste traja individuálni členovia, ktorí ste pôsobili, pani Belohorská ako poslankyňa, členka v Rade Európy, pani Keltošová a pán Tkáč ako zástupcovia nášho klubu v úlohe náhradníkov v Rade Európy, tak ste boli individuálni členovia EDG. Bol som pri tom, keď sa riešila otázka, mali sme požiadavku od predsedu politického  klubu EDG v rámci Rady Európy, že je vyhradené miesto pre podpredsedu tohto klubu ako zástupcu Hnutia za demokratické Slovensko. Keď som to predniesol v politickom orgáne - republikovom grémiu, zhoda bola urobená v tom, že grémium do tejto funkcie odporučilo pani Belohorskú. Zodpovedný podpredseda pre túto oblasť - zahraničnú politiku - pán Žiak mal toto oznámiť tak, aby ste takýto návrh predložili. Nakoniec pani Keltošová predložila návrh, aby podpredsedom klubu bol pán Tkáč napriek tomu, že politický orgán odporučil niečo iné. Napriek tomu sme sa povzniesli nad tým, ocenili sme, že je tam zástupca HZDS, pretože pre HZDS toto bolo vyčlenené, a napriek tomu a týmto skutočnostiam sme boli tí, ktorí ťa znova navrhli, aby si v Rade Európy pôsobil. Treba si však povedať aj takéto veci, ktoré sa stávali, ak sa teda odvolávaš na demokratickosť, nedemokratickosť stanov. To znamená, ak niekto nerešpektuje rozhodnutie najvyššieho orgánu, tiež by malo byť postupované trochu iným spôsobom, ale to spomínam len ako jednu perličku z toho bohatého života, ktorý sme spolu zažili. Ja takisto všetkým bývalým kolegom, ak sa rozhodnete ich podporiť, že budú pôsobiť v rámci poslaneckého klubu, želám, aby patrične ocenili tento ich krok aj voliči. A tak, ako sa hovorí, že božie mlyny melú pomaly, ale isto. Ďakujem pekne. (Potlesk.)